Juba kevadel oli plaanis avada Eesti Maleliidu ajaveeb, et siis selle kaudu selgitada meie malehuvilistele erinevaid otsuseid ja küsimusi, mis on vastu võetud EML juhatuse poolt ning miks üks või teine  asi on just niimoodi nagu ta on. Paraku aga asja tegemine venis peamiselt ajanappuse tõttu ning paljudele malehuvilistele olen püüdnud vastata ka läbi Vaadeldaja blogi.    Samas on Vaadeldaja siiski erahuvidel põhinev ajaveeb (mis on kindlasti positiivne) ning seal avaldatud mõtted ja kommentaarid (paljuski anonüümsete autorite poolt) on enamasti malehuviliste isiklikud seisukohad. Nii mõnigi kommentaar või seisukoht on väga ühekülgne ning suunatud intriigi või konflikti tekitamisele. Ja on ka  lihtlabast "ärapanemist"! Infokanalina on Eesti Maleliidu kodulehekülg Marek Kolgi poolt tehtud töö tulemusena muutunud aastatega kindlasti kõige olulisemaks info hankimise kanaliks. EML saidil tehakse kuus üle 100 tuhande kliki.    Kindlasti ootavad aga klubide juhid ning maletajad ka rohkem objektiivset taustainfot Eesti Maleliidu ametlikult kanalilt ja siin olev info saab põhineda mitte pelgalt emotsioonidel ja oletustel, vaid konkreetsetel faktidel. Sama ootame ka kommentaaridest, et vajadusel  ollakse valmis oma väljaöeldud seisukohti tõendama konkreetsete faktidega.    Käesolev Eesti Maleliidu ajaveeb on eelkõige suunatud EML liikmesklubidele ning maletajatele kes omavad klubilist kuuluvust ning seeläbi on ka otseselt seotud maletegevusega Eestis.    Selle ajaveebi eesmärk ei ole kindlasti kellelegi "ärategemine" ning poriga loopimine, vaid mõistliku arutelu ellukutsumine, et maleelu Eestis edasi viia. Seepärast on ka siia oodatud maleklubide esindajate  seisukohad/arvamused/mõtted, mis on kirjutatud oma nime all. Samuti on soovitatav, et oleks nime taga kirjas, et millist Eesti Maleliidu liikmesklubi keegi esindab.    Kuna Vaadeldaja ajaveebis on viimasel ajal hakatud tõstatama tõsiseid küsimusi (näiteks: võistkondlikul EM-l mitteosalemine; male rahastamine; FIDE reitingud; EML juhatuse tegevus/tegevusetus; jne.), siis pean õigeks, et püüan anda selgituse nendele küsimustele läbi ametliku EML kodulehekülje.    Seega head male käekäigust huvitatud inimesed,  ütleme välja oma seisukohad, arutame ning püüame üheskoos leida parimad lahendused, kuidas juba järgmisel aastal valitav uus EML juhatus saaks ühtse meeskonnana edasi liikuda ja rahulikult ilma intriigideta tööd teha. Kui me seda üheskoos teha ei suuda, siis sellel karmil spordimaastikul ei ole meil väljavaateid elus püsimiseks.    Koostööd soovides,